CELEX: 32020D0871
Language: el
Date: 2020-06-23 00:00:00
Title: Εκτελεστική απόφαση (ΕΕ) 2020/871 της Επιτροπής της 23ης Ιουνίου 2020 για την έγκριση μεθόδων ταξινόμησης σφαγίων χοίρων στη Λιθουανία (Το κείμενο στη λιθουανική γλώσσα είναι το μόνο αυθεντικό)

25.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 201/64
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/871 ΤΗΣ ΕΠΙΤΡΟΠΗΣ
         της 23ης Ιουνίου 2020
         για την έγκριση μεθόδων ταξινόμησης σφαγίων χοίρων στη Λιθουανία
         (Το κείμενο στη λιθουανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 20 στοιχείο ιστ),
         Εκτιμώντας τα ακόλουθα:
         
                     (1)
                  
                  
                     Το παράρτημα IV τμήμα B.IV σημείο 1 του κανονισμού (ΕΕ) αριθ. 1308/2013 προβλέπει ότι, για την ταξινόμηση σφαγίων χοίρων, η περιεκτικότητα σε άπαχο κρέας πρέπει να εκτιμάται με μεθόδους ταξινόμησης που εγκρίνονται από την Επιτροπή. Επιτρέπεται να εγκρίνονται μόνο στατιστικώς αξιόπιστες μέθοδοι εκτίμησης που βασίζονται στη φυσική μέτρηση ενός ή περισσοτέρων ανατομικών μερών του σφαγίου χοίρου. Η έγκριση των μεθόδων ταξινόμησης θα πρέπει να εξαρτάται από την τήρηση μέγιστης ανοχής για το στατιστικό σφάλμα εκτίμησης. Η εν λόγω ανοχή καθορίζεται στο παράρτημα V μέρος Α του κατ’ εξουσιοδότηση κανονισμού (ΕΕ) 2017/1182 της Επιτροπής (2).
                  
               
                     (2)
                  
                  
                     Με την απόφαση 2008/364/ΕΚ της Επιτροπής (3) εγκρίνεται η χρήση τεσσάρων μεθόδων ταξινόμησης σφαγίων χοίρων στη Λιθουανία.
                  
               
                     (3)
                  
                  
                     Δεν θα πρέπει να επιτρέπεται καμία τροποποίηση των συσκευών ή των μεθόδων ταξινόμησης, εκτός εάν εγκριθεί ρητά με εκτελεστική απόφαση της Επιτροπής.
                  
               
                     (4)
                  
                  
                     Η Λιθουανία ζήτησε από την Επιτροπή να διαγράψει τις μεθόδους «Hennessy Grading Probe (HGP7)» και «IM-03» από τον κατάλογο των εγκεκριμένων μεθόδων ταξινόμησης των σφαγίων χοίρων στην επικράτειά της, δεδομένου ότι αυτές οι μέθοδοι δεν χρησιμοποιούνται πλέον στην επικράτειά της.
                  
               
                     (5)
                  
                  
                     Η Λιθουανία ζήτησε επίσης από την Επιτροπή να εγκρίνει μία νέα μέθοδο (Fat-O-Meat’er II). Προς τούτο, η Λιθουανία υπέβαλε λεπτομερή περιγραφή της δοκιμασίας τεμαχισμού, αναφέροντας τις αρχές στις οποίες βασίζεται η εν λόγω νέα μέθοδος, τα αποτελέσματα της δοκιμασίας τεμαχισμού και τις εξισώσεις που χρησιμοποιούνται για τον υπολογισμό της εκατοστιαίας αναλογίας άπαχου κρέατος στο πρωτόκολλο που προβλέπεται στο άρθρο 11 παράγραφος 3 του κατ’ εξουσιοδότηση κανονισμού (ΕΕ) 2017/1182. Η Λιθουανία ζήτησε επίσης από την Επιτροπή να εγκρίνει τους επικαιροποιημένους τύπους δύο μεθόδων (Fat-O-Meat’er S70 και μη αυτόματη μέθοδος-ZP) οι οποίες έχουν ήδη εγκριθεί με την απόφαση 2008/364/ΕΚ της Επιτροπής για την ταξινόμηση των σφαγίων χοίρων στην επικράτειά της.
                  
               
                     (6)
                  
                  
                     Από την εξέταση της εν λόγω αίτησης προέκυψε ότι πληρούνται οι όροι έγκρισης της νέας αυτής μεθόδου ταξινόμησης και των επικαιροποιημένων εξισώσεων για τις άλλες δύο μεθόδους. Συνεπώς, η εν λόγω μέθοδος ταξινόμησης και οι εν λόγω τύποι θα πρέπει να εγκριθούν στη Λιθουανία.
                  
               
                     (7)
                  
                  
                     Κατ’ επέκταση, για λόγους σαφήνειας και ασφάλειας δικαίου, θα πρέπει να καταργηθεί η απόφαση 2008/364/ΕΚ.
                  
               
                     (8)
                  
                  
                     Για να δοθεί στους σχετικούς φορείς επαρκής χρόνος ώστε να προσαρμοστούν στις τεχνικές απαιτήσεις που συνεπάγεται η χρήση νέων συσκευών και νέων εξισώσεων, οι μέθοδοι ταξινόμησης σφαγίων χοίρων που έχουν εγκριθεί δυνάμει της απόφασης 2008/364/ΕΚ θα πρέπει να εξακολουθήσουν να ισχύουν έως τις 30 Απριλίου 2021.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Επιτρέπεται η χρήση των ακόλουθων μεθόδων για την ταξινόμηση των σφαγίων χοίρων, σύμφωνα με το παράρτημα IV τμήμα B.IV σημείο 1 του κανονισμού (ΕΕ) αριθ. 1308/2013, στη Λιθουανία:
               
                           α)
                        
                        
                           η συσκευή «Fat-O-Meat’er S70 (FOM S70)» και οι σχετικές μέθοδοι εκτίμησης, που περιγράφονται λεπτομερώς στο μέρος I του παραρτήματος·
                        
                     
                           β)
                        
                        
                           η συσκευή «Fat-O-Meat’er II (FOM II)» και οι σχετικές μέθοδοι εκτίμησης, που περιγράφονται λεπτομερώς στο μέρος II του παραρτήματος·
                        
                     
                           γ)
                        
                        
                           η «μη αυτόματη μέθοδος (ZP)» με κανόνα και οι σχετικές μέθοδοι εκτίμησης, που περιγράφονται λεπτομερώς στο μέρος III του παραρτήματος·
                        
                     
            
               2.   Η μη αυτόματη μέθοδος ZP με κανόνα, που αναφέρεται στην παράγραφο 1 στοιχείο γ), επιτρέπεται μόνο:
               
                           α)
                        
                        
                           για σφαγεία στα οποία ο αριθμός των σφαγέντων χοίρων ανά εβδομάδα δεν υπερβαίνει τους 500, υπολογιζόμενος ως ετήσιος μέσος όρος· ή
                        
                     
                           β)
                        
                        
                           μόνο σε περίπτωση αποτυχίας των μεθόδων ταξινόμησης που αναφέρονται στην παράγραφο 1 στοιχεία α) και β), για σφαγεία στα οποία ο αριθμός των σφαγέντων χοίρων ανά εβδομάδα υπερβαίνει τους 500, υπολογιζόμενος ως ετήσιος μέσος όρος.
                        
                     
         
         
            Άρθρο 2
            Δεν επιτρέπεται καμία τροποποίηση των εγκεκριμένων συσκευών ή των μεθόδων ταξινόμησης, εκτός εάν έχει εγκριθεί ρητά με εκτελεστική απόφαση της Επιτροπής.
         
         
            Άρθρο 3
            Η απόφαση 2008/364/ΕΚ καταργείται από την 1η Μαΐου 2021.
         
         
            Άρθρο 4
            Η παρούσα απόφαση απευθύνεται στη Δημοκρατία της Λιθουανίας.
         
         
            Βρυξέλλες, 23 Ιουνίου 2020.
            
               
                  Για την Επιτροπή
               
               Janusz WOJCIECHOWSKI
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 671.
         
            (2)  Κατ’ εξουσιοδότηση κανονισμός (ΕΕ) 2017/1182 της Επιτροπής, της 20ής Απριλίου 2017, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενωσιακές κλίμακες για την ταξινόμηση των σφαγίων βοοειδών, χοίρων και προβάτων και την αναφορά των τιμών της αγοράς για ορισμένες κατηγορίες σφαγίων και ζώντων ζώων (ΕΕ L 171 της 4.7.2017, σ. 74).
         
            (3)  Απόφαση 2008/364/ΕΚ της Επιτροπής, της 28ης Απριλίου 2008, περί της έγκρισης μεθόδων ταξινόμησης σφαγίων χοίρων στη Λιθουανία (ΕΕ L 125 της 9.5.2008, σ. 32).
      
      
         
            ΠΑΡΑΡΤΗΜΑ
            ΜΕΘΟΔΟΙ ΤΑΞΙΝΟΜΗΣΗΣ ΣΦΑΓΙΩΝ ΧΟΙΡΩΝ ΣΤΗ ΛΙΘΟΥΑΝΙΑ
            ΜΕΡΟΣ I
            
               Fat-O-Meat’er S70 (FOM S70)
            
            
                     
                        1.
                     
                     
                        Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη συσκευή που είναι γνωστή ως «Fat-O-Meat’er S70 (FOM S70)».
                     
                  
                     
                        2.
                     
                     
                        Η συσκευή είναι εφοδιασμένη με καθετήρα διαμέτρου 6 χιλιοστών, ο οποίος περιλαμβάνει φωτοδίοδο τύπου Siemens SFH 950/960 και λειτουργεί σε αποστάσεις μεταξύ 3 και 103 χιλιοστών. Τα αποτελέσματα των μετρήσεων μετατρέπονται σε εκτιμώμενη περιεκτικότητα σε άπαχο κρέας μέσω ηλεκτρονικού υπολογιστή.
                     
                  
                     
                        3.
                     
                     
                        Η περιεκτικότητα του σφαγίου σε άπαχο κρέας υπολογίζεται σύμφωνα με τον ακόλουθο τύπο:
                        LMPFOMS70 = 57,2500 – 0,2516 × F1 -0,3926 × F2 + 0,1620 × M2
                        όπου:
                        
                                    LMPFOMS70
                                    
                                 
                                 
                                    =
                                 
                                 
                                    εκτιμώμενη εκατοστιαία αναλογία άπαχου κρέατος στο σφάγιο·
                                 
                              
                                    F1
                                 
                                 
                                    =
                                 
                                 
                                    πάχος του λίπους (συμπεριλαμβανομένου του δέρματος) σε χιλιοστά, το οποίο μετράται σε απόσταση 8 εκατοστών από τη μέση γραμμή του σφαγίου, στο ύψος μεταξύ τρίτου και τέταρτου σπονδύλου·
                                 
                              
                                    F2
                                 
                                 
                                    =
                                 
                                 
                                    πάχος του λίπους (συμπεριλαμβανομένου του δέρματος) σε χιλιοστά, το οποίο μετράται σε απόσταση 6 εκατοστών από τη μέση γραμμή του σφαγίου, στο ύψος μεταξύ του τρίτου και τέταρτου τελευταίου πλευρού·
                                 
                              
                                    M2
                                 
                                 
                                    =
                                 
                                 
                                    πάχος του άπαχου κρέατος σε χιλιοστά, το οποίο μετράται σε απόσταση 6 εκατοστών από τη μέση γραμμή του σφαγίου, στο ύψος μεταξύ του τρίτου και τέταρτου τελευταίου πλευρού.
                                 
                              
                  
                     
                        4.
                     
                     
                        Ο τύπος αυτός ισχύει για σφάγια βάρους μεταξύ 50 και 110 κιλών.
                     
                  ΜΕΡΟΣ II
            
               Fat-O-Meat’er II (FOM II)
            
            
                     
                        1.
                     
                     
                        Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη συσκευή που είναι γνωστή ως «Fat-O-Meat’er II (FOM II)».
                     
                  
                     
                        2.
                     
                     
                        Η συσκευή FOM II αποτελείται από οπτικό καθετήρα με λεπίδα, διάταξη μέτρησης του βάθους που λειτουργεί σε αποστάσεις μεταξύ 0 και 125 χιλιοστών και πλακέτα απόκτησης και ανάλυσης δεδομένων. Τα αποτελέσματα των μετρήσεων μετατρέπονται σε εκτιμώμενη περιεκτικότητα σε άπαχο κρέας από την ίδια τη συσκευή FOM II.
                     
                  
                     
                        3.
                     
                     
                        Η περιεκτικότητα του σφαγίου σε άπαχο κρέας υπολογίζεται σύμφωνα με τον ακόλουθο τύπο:
                        LMPFOMII = 61,4200 – 0,6891 × F2 + 0,0977 × M2
                        όπου:
                        
                                    LMPFOMII
                                    
                                 
                                 
                                    =
                                 
                                 
                                    εκτιμώμενη εκατοστιαία αναλογία άπαχου κρέατος στο σφάγιο·
                                 
                              
                                    F2
                                 
                                 
                                    =
                                 
                                 
                                    πάχος του λίπους (συμπεριλαμβανομένου του δέρματος) σε χιλιοστά, το οποίο μετράται σε απόσταση 6 εκατοστών από τη μέση γραμμή του σφαγίου, στο ύψος μεταξύ του τρίτου και τέταρτου τελευταίου πλευρού·
                                 
                              
                                    M2
                                 
                                 
                                    =
                                 
                                 
                                    πάχος του άπαχου κρέατος σε χιλιοστά, το οποίο μετράται σε απόσταση 6 εκατοστών από τη μέση γραμμή του σφαγίου, στο ύψος μεταξύ του τρίτου και τέταρτου τελευταίου πλευρού.
                                 
                              
                  
                     
                        4.
                     
                     
                        Ο τύπος αυτός ισχύει για σφάγια βάρους μεταξύ 50 και 110 κιλών.
                     
                  ΜΕΡΟΣ III
            
               Μη αυτόματη μέθοδος (ZP)
            
            
                     
                        1.
                     
                     
                        Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη «μη αυτόματη μέθοδο (ZP)» μέτρησης με κανόνα.
                     
                  
                     
                        2.
                     
                     
                        Η μέθοδος αυτή μπορεί να εφαρμοστεί με τη χρήση κανόνα και η ταξινόμηση καθορίζεται με βάση την εξίσωση πρόγνωσης. Η αρχή της μεθόδου συνίσταται στη μη αυτόματη μέτρηση του πάχους του λίπους και του πάχους του μυός στον άξονα συμμετρίας του τεμαχισμένου σφαγίου.
                     
                  
                     
                        3.
                     
                     
                        Η περιεκτικότητα του σφαγίου σε άπαχο κρέας υπολογίζεται σύμφωνα με τον ακόλουθο τύπο:
                        LMPZP = 54,89 – 0,4751 × F +0,1204 × M
                        όπου:
                        
                                    LMPZP
                                 
                                 
                                    =
                                 
                                 
                                    εκτιμώμενη εκατοστιαία αναλογία άπαχου κρέατος στο σφάγιο·
                                 
                              
                                    F
                                 
                                 
                                    =
                                 
                                 
                                    πάχος του λίπους (συμπεριλαμβανομένου του δέρματος) σε χιλιοστά, το οποίο μετράται στο λεπτότερο σημείο πάνω από τον μέσο γλουτιαίο μυ, στη μέση γραμμή του σφαγίου·
                                 
                              
                                    M
                                 
                                 
                                    =
                                 
                                 
                                    πάχος του οσφυϊκού μυός σε χιλιοστά, το οποίο μετράται στη μέση γραμμή του σφαγίου, ως η μικρότερη απόσταση του μετωπιαίου (κρανιακού) άκρου του μέσου γλουτιαίου μυός από το ανώτερο (ραχιαίο) άκρο του σπονδυλικού σωλήνα του σφαγίου.
                                 
                              
                  
                     
                        4.
                     
                     
                        Ο τύπος αυτός ισχύει για σφάγια βάρους μεταξύ 50 και 110 κιλών.